KIRJALLINEN KYSYMYS E-2598/02 esittäjä(t): Olivier Dupuis (NI) komissiolle. Hmong-vähemmistön tukahduttaminen Saysombounen erityisalueella Laosissa.



Virallinen lehti nro 092 E , 17/04/2003 s. 0189 - 0190



KIRJALLINEN KYSYMYS E-2598/02 esittäjä(t): Olivier Dupuis (NI) komissiolle (18. syyskuuta 2002) Aihe: Hmong-vähemmistön tukahduttaminen Saysombounen erityisalueella Laosissa Laosin ihmisoikeusjärjestön Mouvement Laon mukaan Laosin viranomaiset ovat ryhtyneet viime viikkoina erityisen väkivaltaisiin tukahduttamistoimenpiteisiin, joiden kohteena on useita tuhansia Hmong-vähemmistöön kuuluvia laosilaisia Saysombounen erityisalueella. Asioista hyvin perillä olevien lähteiden mukaan Laosin hallitus on lähettänyt suuren määrän Laon demokraattisen kansantasavallan armeijan joukkoja ja helikoptereita sotatoimia varten Xiengkhouangin maakuntaan Tha Thongin ja Tha Viengin paikkakuntien ja Phou Bian väliselle alueelle. Näiden samojen lähteiden mukaan kyseisissä sotilasoperaatioissa on kuollut satoja ihmisiä. Toisten vielä vahvistamattomien tietojen mukaan näissä sotatoimissa olisi käytetty myös kemiallisia aseita, joiden tarkoituksena oli myrkyttää joet ja tuhota sadot noin kolmentuhannen etniseen Hmong-vähemmistöön kuuluvan ihmisen asuinalueelta. Mitä tietoja komissiolla on käytettävissään Laon demokraattisen kansantasavallan viranomaisten toimista, joiden kohteena ovat Laosin Hmong-vähemmistöön kuuluvat kansalaiset? Voisiko komissio tehdä kiireellisesti perusteellisen tutkimuksen edellä mainituista operaatioista? Onko komissio yleisemmin ottaen tietoinen Laosin vähemmistökansallisuuksiin kohdistuvista erityisistä tukahduttamistoimenpiteistä? Mitä aloitteita komissio aikoo tehdä saadakseen Laosin hallituksen lopettamaan vähemmistöihin kohdistuvan tukahduttamispolitiikan? Christopher Pattenin komission puolesta antama vastaus (15. lokakuuta 2002) Komissio on tietoinen jatkuvasti raportoitavista ns. turvallisuusoperaatioista, joita Vietnamin armeijan väitetään toteuttavan säännöllisesti Saysombournen erityistalousalueella Laosissa. Osa alueesta, erityisesti Xieng Khoangista etelään oleva alue, on jo vuosien ajan ollut suljettuna liikenteeltä eikä ulkomaalaisia päästetä sinne turvallisuussyistä. Laosin etnisten vähemmistöjen tilanne on usein tukala. Monet niistä asuvat köyhtyneillä ylängöillä, etupäässä maan pohjoisosissa. Kouluja käydään vähemmän niillä etnisten vähemmistöjen alueilla, joilla kouluun pääsy on hankalampaa. Opetusta ei myöskään annetta millään vähemmistökielellä, ainoastaan laon kielellä. Suurimman etnisen vähemmistön muodostavat hmongit, jotka saavat usein kokea epäluottamusta hallinnon taholta. Muut ryhmät, esimerkiksi kamut, hyväksyvät vallitsevan poliittisen ilmapiirin helpommin. Laosin hallitus on myös toteuttanut laajan ohjelman, jolla useita etnisiä ryhmiä, muun muassa hmongeja, on siirretty asuinalueelta toiselle. Virallisesti maankäyttösuunnitelmaan sidottuihin siirtoihin on ryhdytty ympäristön suojelemiseksi kaskeamiselta sekä sen varmistamiseksi, että etniset ryhmät olisivat paremmin esimerkiksi koulutus- ja terveydenhuoltopalvelujen ulottuvilla. Väestö ei kuitenkaan hyväksy siirtoja helposti, ja siirretyt yhteisöt ovat joissakin tapauksissa kärsineet viljelysmaan saannin vaikeudesta, puutteellisista perussosiaalipalveluista ja asumuksista sekä työpaikkojen vähäisyydestä. Arvoisa parlamentin jäsen on varmastikin tietoinen siitä, että valtaosa yhteisön Laosissa rahoittamista hankkeista sijaitsee etnisten vähemmistöjen asuttamilla alueilla. Myös komission Laosille laatimassa strategiassa vähemmistöt ovat ensisijaisia edunsaajia.